
РЕПУБЛИКА БЪЛГАРИЯ
ИНСПЕКТОРАТ КЪМ ВИСШИЯ СЪДЕБЕН СЪВЕТ
гр. София 1301, ул. „Георг Вашингтон” № 17, тел./факс: 989 48 66
ДО  

ОБЩОТО  СЪБРАНИЕ  НА СЪДИИТЕ НА ВЪРХОВНИЯ АДМИНИСТРАТИВЕН СЪД НА РЕПУБЛИКА  БЪЛГАРИЯ

С Т А Н О В И Щ Е

НА

ИНСПЕКТОРАТА КЪМ ВИСШИЯ СЪДЕБЕН СЪВЕТ

по тълкувателно дело №2/2010 г. на ОС на ВАС

По приемане на тълкувателно решение на ОС на съдиите на ВАС
по  въпроса ”Нищожни или незаконосъобразни са решенията  на 

Министерския съвет на Република България, издадени при 

несъобразяване с изискването на чл. 34б от Закона за държавната

собственост, да бъде посочено името на действителния собственик на   

отчуждения имот, или този порок следва да бъде отстранен по реда на чл. 62 от Административнопроцесуалния кодекс? ”

Разпоредбата на чл.34б от Закон за държавната собственост /ЗДС/ определя съдържанието на решението на Министерския съвет  по чл.34а, ал.1 от ЗДС - държавната нужда, за която се отчуждават имотите, видът, местонахождението, размерът, цената/ размерът на обезщетението/  и собствениците на всеки от имотите. Нормата е императивна.

В случаите, при които  с решението на Министерския съвет не е посочено името на действителния собственик на отчуждавания имот в съдебната практика  се оформят  три становища:

1. Решението на МС е нищожно;

2. Решението на МС е незаконосъобразно/унищожаемо/;

3. Налице е  очевидна фактическа грешка в решението на МС;

              За понятията нищожност и унищожаемост на административните актове липсват законови определения. Те са установени от административноправната теория и са и предмет на тълкувателна дейност на ВАС.

             От друга страна, с изключение на основанието – липса на компетентност /чл.146,ал.1 т.1 от АПК/, всички  останали основания за оспорване посочени в чл.146 от АПК са едновременно основания за оспорване на административния акт и като нищожен и като унищожаем.

              Изследвайки степента на порока на коментираните решения на МС, както и въздействието му върху възникналите  административноправни отношения, споделяме изводи за тяхната нищожност.

              1.Нищожност  поради материална незаконосъобразност.

Чл.34б от ЗДС поставя изрично императивно  изискване за посочването на името на действителния собственик на отчуждавания имот. Законът поставя изискване пред административния орган и неизпълнението на това задължение в административния акт за отчуждаване сочи на противоречие с материалноправните разпоредби на закона.

                ”За да има  недействителност, необходимо, но и достатъчно е обективното несъответствие между административният акт и предписанията на закона. Не е необходимо и съзнание за това несъответствие у автора /или у адресатите на акта/”/ Административно право, проф. д-р Кино Лазаров, първо издание, стр. 149/

               Решението на МС като административен акт носи белезите на административен договор или по конкретно административна продажба. Ето защо то следва да съдържа и конкретизация относно страни, предмет цена.

Задължението за вярно отразяване на собствениците, което има административният орган, кореспондира не само на облигационното право на действителният собственик  да получи  равностойно парично  обезщетение, но е свързано и с правото и възможността  административният акт да произведе вещно-правно действие  по отношение на собствеността върху отчуждения имот, а именно -   преминаване на правото на собственост от физическото или  юридическото лице върху държавата.

               Неотразяването на името на действителния собственик в решението на  МС  не  позволява  предвид  разпоредбата на чл.39,ал.1  от ЗДС:

1. Действителният собственик  да получи  обезщетението си;

2. Правото на собственост, в резултат на отчуждителното  производство  да премине  върху държавата.

                Административният акт по право създава, поражда конкретни права или задължения за точно определени правни субекти. Констатираният порок не позволява да се реализират конкретни права за точно определени правни субекти и лишава държавата от възможността да получи правото на собственост  върху имот, по ред определен със закон. Това определя порока като съществен, непоправим, водещ до  пълната нищожност на решенията на МС.

            2. Нищожност  поради несъответствие с целта на закона.

               Всеки административен акт се издава на основание и по ред, установен от закона, за да се изпълнят определени от него цели – основен  принцип на законността, установен с нормата на чл.4, ал.2 от Административнопроцесуалния кодекс.  

               Несъответствието с целта на закона е определено и като самостоятелно основание за оспорване  в чл.146, т.5 от АПК.

               С влязлото в сила решение по чл.34,ал.1 от ЗДС се цели да приключи административното производство по отчуждаването на имота.

Непосочването на името на действителния собственик на отчуждавания имот, обезсмисля започнатото отчуждително  производство и не позволява да бъдат реализирани целите, поради които е образувано.     

              3. Други  съображения  в подкрепа на изводите на нищожност и противни на евентуални изводи за унищожаемост на решенията на МС.

- тъй като  порока е съществен, оспорването им не е обвързано със срока по чл.149, ал.1 от АПК. Обратното становище при пропуснат срок  ще допусне  съществуването на  нищожни административни актове,  които ще нарушават правния ред.
- ще лиши пряко засегнатите действителни собственици  от възможността да оспорват  този вид порочни административни актове и да защитят правата си. В тези случаи те не са адресати на административното решение  и не могат да придобият качеството на  ”страна” или  на ”заинтересована страна”.

               4. Непосочването на името на действителния собственик на имота  не следва  да се приема  за очевидна фактическа грешка, която да може да се отстранява по реда на чл.62 от АПК. Очевидната фактическа грешка представлява несъответствие  между действителната воля на органа и нейното  изразяване. Поправянето й предполага разкриване на тази вече формирана действителна воля, а не изменение на разрешението за конкретния случай.  В административноправната теория  поправянето на очевидна фактическа грешка не означава саниране на административния акт.

                      ИНСПЕКТОР:

                                                                               

/Незабравка Стоева/ 

Гр. София,

5 февруари 2011 г.

